ธปท.ออกพันธบัตรส.ค.รวม3.7แสนล้านบาท
ธปท.ออกพันธบัตรระยะสั้นไม่เกิน 15 วันดูดซับสภาพคล่องในเดือนส.ค.เพิ่มเติมอีก 1.1 แสนล้านบาท ส่งผลให้เดือนส.ค.ธปท.ออกพันธบัตรแล้วถึง3.7 แสนล้านบาท
19 ส.ค. 2554

ธปท.ออกพันธบัตรระยะสั้นไม่เกิน 15 วันดูดซับสภาพคล่องในเดือนส.ค.เพิ่มเติมอีก 1.1 แสนล้านบาท ส่งผลให้เดือนส.ค.ธปท.ออกพันธบัตรแล้วถึง3.7 แสนล้านบาท
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) ได้ออกประกาศ เพื่อกำหนดการออกพันธบัตรธนาคารแห่งประเทศไทย อายุไม่เกิน 15 วันในเดือนส.ค. 54 รวมเป็นวงเงินทั้งสิ้น 1.1 แสนล้านบาท โดยแบ่งการออกพันธบัตรออกเป็น 2 รุ่น คือ พ.65/14/54 วงเงิน 6 หมื่นล้านบาท เปิดประมูลในวันที่ 18 ส.ค.54 ที่ผ่านมา อายุ 14 วัน วันที่ชำระเงินคือ 22ส.ค.54 และวันครบกำหนดคือวันที่ 5 ก.ย.54 และ รุ่นพ.66/14/54 วงเงิน 5 หมื่นล้านบาท เปิดประมูลในวันที่ 19 ส.ค.54 อายุ 14 วัน วันที่ชำระเงินคือ 23 ส.ค.54 และวันครบกำหนดคือ 6ก.ย.54 
ทั้งนี้ คาดว่าการออกพันธบัตรระยะสั้นดังกล่าว เป็นไปเพื่อการดูแลดูดซับสภาพคล่องในระบบเศรษฐกิจอยู่ในระดับที่เหมาะสม สอดคล้องกับระดับอัตราดอกเบี้ยนโยบาย ซึ่งในรอบเดือนส.ค.ที่ผ่านมามานี้ธปท.ออกพันธบัตรระยะสั้นอายุ 14 วันไปแล้วทั้งสิ้น 3.7 แสนล้านบาท
ก่อนหน้านี้ นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธปท.ก็ได้ลงนามออกประกาศขายพันธบัตรอายุ 14 วัน วงเงินรวม 1.25 แสนล้านบาท แบ่งเป็นออกเมื่อวันที่ 4 ส.ค.วงเงิน 6.5 หมื่นล้านบาท และออกวันที่ 5.ส.ค.อีก 6 หมื่นล้านบาท ขณะที่นางอัจนา ไวความดี รองผู้ว่าการ ด้านเสถียรภาพการเงิน ธปท.ได้ลงนามออกพันธบัตรอายุ 14 วันรวมวงเงิน 1.35 แสนล้านบาท แบ่งเป็นออกเมื่อวันที่ 10ส.ค.วงเงิน 7 หมื่นล้านบาท และวันที่ 11ส.ค.ออกอีก 6.5 หมื่นล้านบาท